टाइब्रेकरमा स्विट्जरल्यान्डलाई हराउँदै स्पेन सेमिफाइनलमा
तीन पल्टको च्याम्पियन स्पेन स्विट्जरल्यान्डमाथि टाइब्रेकरमा नाटकीय रुपमा ३–१ ले पराजित गर्दै युरो २०२० को सेमिफाइनलमा प्रवेश गरेको छ ।
सेन्ट पिटर्सबर्ग — तीन पल्टको च्याम्पियन स्पेन स्विट्जरल्यान्डमाथि टाइब्रेकरमा नाटकीय रुपमा ३–१ ले पराजित गर्दै युरो २०२० को सेमिफाइनलमा प्रवेश गरेको छ ।निर्धारित र अतिरिक्त समयको खेल १–१ को बराबरीमा रहेपछि प्रतिस्पर्धा टाइब्रेकरमा गएको थियो । अनुभवी स्पेन टाइब्रेकरको सुरुआतमा पछाडि रहेर पनि प्रभावशाली जित निकाल्न सफल भएको हो ।दस खेलाडीमा सीमित स्विट्जरल्यान्डले स्पेनमाथि बलियो चुनौती पेस गरेपछि अन्त्यमा भाग्य पूर्व विजेता टिमकै पक्षमा रह्यो । स्पेनका लागि मिकेल आयारजबले पेनाल्टीबाट निर्णायक गोल गरे । त्यस अगाडि ड्यानिएल ओल्मो र जेरार्ड मोरेनोले गोल गरे । कप्तान सर्जियो बुस्क्वेट्सको प्रहार पोस्टमा लागेर फर्केको थियो भने रोडरीको प्रहार स्विस गोलरक्षक याम सोमरले बचाए ।स्विट्जरल्यान्डका लागि मारियो गाभरनोभिचले मात्र गोल गरे । यो टिमका लागि पहिलो प्रहार थियो । त्यसपछि फाबिन स्लर, म्यानुएल अकान्जी र रुबेन भेरगास तीनै जाको प्रहार गोल हुन सकेन् । यस अगाडि विश्व वरीयताको छैटौं स्थानमा रहेको स्पेनले अन्तिम १६ को खेलमा पनि क्रोएसियालाई अतिरिक्त समयमै पराजित गरेको थियो ।स्पेनले आत्मघाती गोलको मद्दतले अग्रता लिएको थियो । स्पेनले कर्नरमा सिर्जना गरेको अवसरमा जोर्ड अल्बाको प्रहार डेनिस जकिरीको खुट्टामा लागेर गोलमा परिणत भएको थियो । रेफ्रीले यसलाई आत्मघाती गोलको निर्णय दिए र यो प्रतियागिताको दसौं आत्मघाती गोल रह्यो ।लिभरपुलका खेलाडी जार्डन सकिरीले ६८ औं मिनेटमा बराबरी गोल फर्काए । स्पेनी रक्षापंक्तिले फुत्काएको बलमा रेमो फ्रेलरले फास मिलाए र त्यसमै सकिरीले गोल गरे । 